#StopDieMoorde - Onteiening
AfriForum het skerp gereageer op die stelling van Bheki Cele, Minister van Polisie, dat plaasmoorde nie prioriteitsmisdade moet wees nie. Dié burgerregteorganisasie beskryf die Minister se stelling as irrasioneel en diskriminerend.
Dit volg nadat Cele gister gesê het dat plaasmoorde nie as prioriteitsmisdade verklaar kan word nie omdat dit bloot verwys na voorvalle van moord, verkragting, aanranding en roof met verswarende omstandighede wat op plase voorkom.
Elke keer wanneer jy op dié petisie se "Stuur"-knoppie druk, word die e-pos hieronder direk na Cele se kantoor gestuur.
Geagte Minister Cele
PRIORITISERING VAN PLAASAANVALLE
Hierdie boodskap is van 'n belastingbetalende burger wat besorg is oor die feit dat plaasaanvalle in Suid-Afrika nie as 'n prioriteitsmisdaad beskou word nie. Soos jy sekerlik weet, vind hierdie aanvalle teen 'n ontstellende tempo plaas en geskied dit dikwels met die onmenslikste vlakke van geweld en marteling denkbaar. Jy is sekerlik ook bewus van die feit dat boere nie net werkgewers is nie, maar ook voedselskeppers. Voorts woon boere ver weg van hulle bure en ook ver weg van polisiestasies. Hierdie feite op sigself behoort voldoende te wees vir die Minister van Polisie om saam te stem dat daar met 'n gefokusde teenstrategie op hierdie misdaadverskynsel gereageer moet word. Die doel van hierdie teenstrategie moet egter nie bloot wees om doeltreffender op hierdie aanvalle te reageer nie, maar om proaktiewe stappe te doen om te voorkom dat hierdie aanvalle plaasvind. Dit moet vanuit 'n holistiese perspektief en in samewerking met die burgerlike samelewing gedoen word.
Ek is teleurgestel deur jou onlangse verklaring dat hierdie ontstellende misdaadverskynsel nie as 'n prioriteit hanteer moet word nie. Ek beskou dit as 'n irrasionele standpunt gegewe die omstandighede op Suid-Afrika se plase.
Ek doen dus 'n beroep op jou om die verklaring terug te trek en dit duidelik te maak dat plaasaanvalle inderdaad as 'n prioriteitsmisdaad hanteer sal word.
Hiermee versoek ek dat daar 'n openbare verhoor oor die prioritisering van plaasmoorde in die parlement gehou word. Dit moet aan burgerlike organisasies wat op grondvlak met plaasmoorde werk 'n geleentheid bied om praktiese voorleggings te maak oor hoe plaasmoorde beveg moet word.*